Марко Ганчев
Косач

chitanka.info

Жин-жин! Жив-жив!

Никой не е толкова жив,

колкото косача.

Жин-жин!

Хванал косилото

за дръжката от волски рог,

върти го той, върти:

жин-жин, жив-жив,

хванал за рогата

бика на живота.

Ухаят откосите лековити билки,

пропъждайки с димящата си магия

далеч от косача всички болести.

Жив-жив!

И не подозира косачът,

че точно в тоя момент го харесва смъртта,

очарована от неговото майсторство.

Набелязва си го в тефтера

и когато й потрябва,

ще мине да го отведе

заедно с друга група наемни работници.

Какво пък толкова, косачо,

най-после ще постъпиш

при добър работодател,

който си разбира от занаята.

Жин-жин! Жив-жив!

1999

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.